정조 5년 · 목
具戎服。乘輿出仁化門降輿。乘馬出敦化門。進駐把子橋留陣所。命禁將入侍。李敬懋進前。予曰。本營騎士中。善騎馬者多數抄出。自闕外至園所。排站立待。如有藥院狀啓之事。卽卽馳報。勿爲遲滯也。詣 太廟前下馬步過。乘馬出興仁之門。進至仁明園。予謂承旨李[趙:I-PERSON]時偉曰。曾以植木之勿爲廣占。有所提敎矣。今乃見之。平蕪可耕之地。多植樹木。此何故也。且此處距城內至近。林木若長盛。則虎患可慮。此後則旣植之木已矣。不植之處。勿爲更植。皆令耕食之意。承旨招事知守僕申飭也。詣永佑[祐:I-TOMB]園洞口下馬。乘輿至大次前。降輿入齋室。予曰。園司入侍。李彥祜進伏。予曰。年前補土處。若欲親審。則所從之路。形便何如。彥祜曰。林木叢密。甚爲狹窄矣。予曰。注書出去。看審形止而來。李集斗承命還奏曰。往審形止。則樵路纔通。林木叢茂。行過甚難矣。予謂時偉曰。回鑾後從近出來。看審形止。開出大路也。予曰。當行展拜禮。百官外儀整齊與否知入。改具翼善冠黲袍。乘輿詣紅箭門外。降輿立版位前。行望 園至 園上奉審訖。予步登主峰下。詢集斗曰。爾經 園官。必諳四山形止。對案諸峰中。何山爲內案耶。集斗曰。望彼鬱鬱多新松處。是淸涼山。卽爲內案。外案則仁王山之下邊峯是矣。予曰。 園所乃是金時默郊亭之基云。亭舍曾構於何處耶。集斗曰。卽今齋室。乃其舊亭。而仍而修葺。今爲齋室。 園所亦其家垈。而自古相臣金堉。已爲設置。其來也久矣。予謂徐有防曰。承旨之亭舍。曾在何處耶。有防曰。此前大路北邊村家後。是臣置亭之地。而今入火巢內矣。予曰。岱入火巢。則亭舍何以區處耶。集斗曰。亭舍毀來。作諸執事房。後四五間尙餘矣。年前盡爲毀去。作 仁明園齋室云矣。予曰。自此抵上主峯。則其遠近險夷何如。而足可以乘輿上去耶。集斗曰。相去不過爲數馬場。而自下而上。其勢去益高。穿林小逕。逶迤狹礙。輿不得容。行且艱矣。予曰。補土處去路。不甚小澁乎。時偉曰。臣聞 園官及守僕言。則多䂨樹木然後。可以通行云矣。予曰。然則今姑置之。後日奉審之路。看審好矣。予曰。此前大路。在山法何如。時偉曰。前有大路之山。往往有之。而不爲害云矣。予曰。前者大路出自何邊。而今爲障塞。以安樂峴出路耶。集斗曰。舊路自淸涼山南麓最低處。回繚過洞口外矣。已爲防塞。今植樹木。禁不往來矣。予曰。林逕雖狹。試往觀上峯矣。仍命進輿。予乘輿行未一里。仍降輿平步。予謂鄭志儉曰。以右副所見。左右龍虎之體。主案作宂之法。何如耶。志儉曰。臣亦素昧。不敢仰對其如何。而以凡眼觀之。則山勢極吉矣。予曰。此是巡山之路。而 園官幾日一巡乎。集斗曰。以五日一巡爲定式。而或有逐日巡山之時矣。予曰。其然乎。仍步上主峯。看審山體。小憩後仍命還下。謂集斗曰。不由來路。更有他逕否。集斗曰。自左罔下去。則路甚險隘。反不如來路矣。予步一罔乘輿。詣 園後降輿。仍步下至 碑閣奉審訖。仍行展拜禮。詣盥洗位盥洗訖。詣丁字閣內位版上。行再拜禮。三上香。行初獻禮。大祝李時秀讀祝訖。降復位。亞獻官徐命善。終獻官李徽之行禮如儀訖。詣望燎位。行望燎禮。仍行辭 園禮。乘輿入齋室。予謂時偉曰。向者被罪兩閫帥中。孰輕而孰重。時偉曰。李得濟則當磨勘時。比諸申大謙則差重矣。予曰。職牒還給。則雖不敍用。軍門則似可行公矣。時偉曰然矣。予曰。日尙早。百官就次小息後。初嚴則待下敎入。而還宮時刻。以未正三刻定行也。少頃。具戎服插羽。乘步輦詣 園洞口。降輿乘馬。敎曰。自 園洞口。至興仁之門外。捧上言。予以信箭。令兵曹判書洪樂性。率禁軍別將番將及五番禁軍。先詣沙阿坪成陣以待。又以信箭。令訓鍊大將具善復步軍先詣留駐於路上。左右別將率馬兵結陣於禁軍陣西邊。待號令應接事分付。踰安樂峴駐蹕。命諸承旨及閣臣。皆入欄後。內成班大臣。外隨駕百官。大駕入沙阿坪幕次後。路上留住事分付。命宣傳官李儒敬。使之擧號炮砲一聲鳴金。仍以五人招搖旗先出立表。又擧號炮砲。立駕前駕後別隊馬兵認旗。左一點點鼓吹擺隊伍喇叭。駕前駕後爲左右翼。駕前別隊爲前面。欄後別隊爲後面成直陣。擧號炮砲一聲。磨旗點鼓。仍擡陣行。詣轅門外。儒敬進前奏曰。入軍門節次小開門等卿何以爲之。予曰。日已向晚。置之好矣。入轅門詣幕次前降馬。乘輿御壇上幕次。命大臣入侍。命李儒敬。龍虎營及馬兵各於信地相對。成方陣與鶴翼陣事分付。儒敬令鼓手擧號炮砲一聲。又令各軍門敎鍊官。各以認旗。應臺上點旗。各陣陣勢相對整齊。仍暗令別隊馬兵。衝突禁軍陣。暗令禁軍。橫遮兩別將歸路。以爲掩襲之狀。兩別將困在垓心。幾至受擒。忽然一枝馬兵。疾馳救出兩將。禁軍馬兵。各歸其陣。以紅令旗招馬兵中奪禁軍將認旗者。下詢曰。汝何以奪取認旗乎。馬兵伏奏曰。相開鬨之時。臣左手把其旗。右手揮鞭策馬。馬旣騰躍。旗且不捨。故禁軍將不及抵敵。爲臣所奪矣。命宣傳官金益彬問名。馬兵曰。前司前哨官安壽興。予曰。回鑾後。令本營施賞。又以紅令旗。問失旗禁軍將。拔箭以來。仍記過。又紅令旗。勞問於兩陣曰。軍馬中得無受傷乎。仍鳴鑼。令各陣皆下馬偃旗。使之休息解渴。入小次。少頃。還御幕次。予曰。回鑾時。禁營爲廂。御營爲後廂。禁營以四路行。御營以五路行。自壇下回陣。各歸信地。仍爲擡陣行。御營大將李柱國禁衛大將李敬懋受命出作門外。方還本陣。予暗令馬兵。疾馳作襲擊之狀。圍兩將。勢如蟠蛇之尾擊。疾若飛鳥之翼搏。柱國策馬。還入本陣。揮旗收兵。敬懋則未及還陣。追者先圍。禁營陣上。一齊發喊來救。敬懋還入本陣。令兵曹判書洪樂性單身馳詣。樂性至作門外。下馬趨入。予曰。禁軍則回鑾時爲後廂。仍暗馬兵遮截兵判歸路。以爲襲擊樣。樂性才出作門。未及回馬。馬兵一隊。忽地橫圍。樂性所騎馬驚躍奔馳。自臺上卽鳴退鉦回信地。樂性乃歸本陣。而禁軍馬兵。合戰追逐。憤戰不已。予曰。俄者或慮軍兵之有傷。已命退鉦。則旣聽金聲。如彼相擊。極爲駭然。龍虎營敎鍊官拿入。予曰。軍律何等嚴重。而旣鳴退鉦之後。如彼紛沓。甚至於揚沙投石。以致軍兵之傷。抑何故也。敎鍊官曰。罪犯罔赦。更無仰對之辭矣。予曰。今番則姑爲參酌。日後又復如前。則當用軍律。仍兮付拿出。又命擧號炮砲二聲。立藍白高招旗。右三點。馬兵左右別將分二路行爲先廂。又擧號炮砲四聲。立藍招搖旗。以藍紅白黑高招旗。右三點。禁衛大將率騎士分四路行營先詣。又擧號炮砲五聲。立白招搖旗。以五方高招旗。右三點。御營大將率騎士分五路行營。到步軍留住處爲後廂。柱國以雙牽徐行臺下。時偉曰。行營之際。不得牽馬。乃是軍法。而御營大將李柱國。乃於咫尺帳殿。雙牽徐驅。非但有違師律。事體所在。亦涉未安。請記過。予可之。命李儒敬。令五番禁軍將。各率該番禁軍。分成各樣陣事。分付於該營敎鍊官。五番將認旗次第點磨動。一二內將一二兼將及一羽將。見其認旗之磨動。各以其隊伍。分成銃陣直陣圓陣方陣曲陣。五處陣形齊齊擺列。予曰。侍衛前排。各於信地。如前排立。侍衛前排移立之際。龍旗經覆。予曰。姑未行軍。而龍旗先出。是何故也。龍旗次知宣傳官拿入。李仁彬李尙謙拿入。予曰。師律何等至嚴。而龍旗不待號令。經先出去。臺上擧行。若是乖當。臺下各營。尙何論哉。仁彬尙謙曰。臣等不能善爲擧行。致此做錯。惶恐遲晚矣。予曰。今番姑爲安徐。拿出也。予曰。宣傳官趙宅鎭傳命之際。做錯甚多。拿入。宅鎭拿入。予曰。汝之前後傳命。無不做錯。如彼宣傳官。將焉用之乎。宅鎭曰。誠惶恐遲晚矣。命拿出。時偉曰。宣傳官金益彬。傳命之際。連爲做錯。請記過。予可之。予以紅令旗。召兵判及禁軍別將五番禁軍將。進前。又命召入五番禁軍正領。予曰。當初抄置禁旅。法意攸在。而禁旅輩。年久積仕。一未得遷除。徒弊戎裝。難備戰馬。不無呼冤之端云。有何矯捄之方乎。樂性曰。當初抄置之人。皆以爲入仕之有階。樂赴於抄選。今至屢年。計其遷除。絕無而堇有。身役太煩。少無休息之隙。一具戎裝。年久已弊。勢難更備。艱立戰馬。或病或死。無路代納。是以便作苦窠。漸生厭避之計。今之生弊。亶由於此。臣亦非不思矯捄之策。猝難變通矣。領議政徐命善曰。大抵禁旅之稱冤。不知何以處之則爲好。而宣傳官備卽內乘三窠外。武兼部將守門將權管諸窠。隨所出。以口傳所付次例。次次遷轉。則似可爲疏通之一端矣。樂性曰。臣之所見。亦如大臣之議矣。予曰。然則非不爲疏通之政。而隨窠出循次付之。則雖一兵議足矣。命善曰。聖敎亦至當矣。予下詢各番正領曰。士夫武弁之抄置禁旅。非今創設。實遵舊法。欲使汝輩。先知坐作進退之節及陣勢軍法然後。以爲需用之地矣。法未久弊反生。今則便爲汝輩厭避之苦窠。汝輩之稱冤。非不矜憐。而旣設之法。不可因此廢却。故欲聽汝輩之所言。以爲捄弊之道。故假汝方寸之地。汝等畢陳所懷。毋或有隱。正領等曰。臣等亦知朝家設置之法意。何敢有一毫稱冤之心。而第貧窮之輩。鄕居之徒。初付之時。艱備軍服與戰馬。年久之後。軍服盡弊。戰馬或病。如欲改備。則服是縀屬。馬亦揵種。一次造備。猶自爲難。至再至三。尤無自力。故以此爲悶者。容或有之。服色則冬木夏苧。馬用土產。則所入似不甚難矣。予曰。雖非服色及馬政。汝輩之積年勤仕。不得遷轉。爲呼冤之一端。遷除之法。何以則爲好耶。汝等無或畏㥘。各陳所見也。李輪曰。宣傳官備卽內乘。非敢望也。而其外諸窠。隨出得除。則實爲臣等疏通之政矣。予曰。日已迫曛矣。當更思矯捄之方。汝等退去。予敎樂性曰。與大臣更爲爛熳相議。後日登對時仰奏也。命放奇火二柄。宣傳官以次擧行後。敎曰。今日記過人。一幷蕩滌。又敎曰。今日問安勿爲之。還宮後。只奎章閣政院玉堂問安爲之。仍乘輿詣臺下。乘馬詣關王廟隅領府事祗迎所。命集斗曰。日已暮。且當路次。不得引見。心甚悵然之意。傳諭于金領府事。予曰。大臣所答何如耶。集斗曰。領府事以爲。伏承聖敎。不勝惶感云矣。詣 宗廟前路降輿乘馬節次。如出宮時。入敦化門還內。